สังคายนากฎหมายเอาเปรียบลูกหนี้
กมธ.แก้ไขหนี้แห่งชาติ เดินเครื่องเร่งแก้กฎหมายขูดเลือดลูกหนี้ บังคับขายสินทรัพย์
22 มี.ค. 2555

กมธ.แก้ไขหนี้แห่งชาติ เดินเครื่องเร่งแก้กฎหมายขูดเลือดลูกหนี้ บังคับขายสินทรัพย์ 
นายฉลาด ขามช่วง ประธานคณะกรรมาธิการแก้ไขปัญหาหนี้สินแห่งชาติ สภาผู้แทนราษฎร เปิดเผยว่า ในวันที่ 23 มี.ค.นี้ คณะกรรมาธิการฯ จะจัดสัมนาระดมความคิดเห็นหาแนวทางการแก้ไขหนี้และทางออกของประชาชน โดยเฉพาะประเด็นปัญหาการบังคับใช้กฎหมาย อาทิ การประกอบธุรกิจสถาบันการเงิน การคุ้มครองผู้บริโภคด้านการทำสัญญาเงินกู้ การกำหนดดอกเบี้ย กระบวนการทางกฎหมายเมื่อผิดนัดชำระหนี้ การขายทอดตลาด และการดำเนินการคดีล้มละลาย โดยมีนายกิตติรัตน์ ณ ระนอง รองนายกรัฐมนตรีและ รมว.คลัง เป็นผู้บรรยายพิเศษเรื่องยุทธศาสตร์การแก้ไขหนี้สิน
น.ส.อาจิน จุ้งลก เลขานุการ ชมรมปฏิรูปสิทธิลูกหนี้ กล่าวว่า จากการระดมสมองลูกหนี้ทั่วประเทศ ได้ข้อสรุปว่า ต้องการจะเสนอให้คณะกรรมาธิการฯ ผลักดันการบังคับใช้ประมวลกฎหมายแพ่งและพาณิชย์ มาตรา 733 อย่างจริงจัง ที่ระบุว่า ถ้าเอาทรัพย์จำนองหลุดและราคาทรัพย์สินนี้ มีประมาณต่ำกว่าจำนวนเงินที่ค้างชำระกันอยู่ก็ดี หรือถ้าเอาทรัพย์สินซึ่งจำนองออกขายทอดตลาดใช้หนี้ ได้เงินจำนวนสุทธิน้อยกว่าจำนวนเงินที่ค้างชำระกันอยู่นั้นก็ดี เงินยังขาดจำนวนอยู่เท่าใด ลูกหนี้ไม่ต้องรับผิดในเงินนั้น 
ขณะเดียวกันได้เสนอให้มีการจัดตั้งศูนย์แก้ไขปัญหาหนี้สินจังหวัด ขึ้นมาเพื่อให้บริการ ณ จุดเดียวเบ็ดเสร็จ
ทั้งนี้ ที่ผ่านมาเจ้าหนี้ยึดบ้านที่ดินหลักทรัพย์ค้ำประกันไปบังคับคดีขายทอดตลาดแล้ว แต่ก็ยังตามมายึดทรัพย์อื่นๆ ของลูกหนี้อีก